Kouluhallituksen kiertokirje kommunistien kiihotuksesta 1
N:o 502.

KOULUHALLITUS

Helsingissä heinäkuun 28 päivänä 1930.

  K i e r t o k i r j e   kaikille kansakouluntarkastajille sekä kansanopistojen ja työväenopistojen johtajille.

Tähän ohestettuna lähetetään Teille tiedoksi ja noudatettavaksi oikeaksi todistettu jäljennös Opetusministeriön heinäkuun 21:senä 1930 päivätystä, kommunistista kiihoitusta koskevasta kirjeestä N:o 1881.

Kouluhallituksen puolesta:

Ylijohtajan sijainen

Osastopäällikkö A. J. TARJANNE

Kouluneuvos Jussi Haltia

v.t.     

Jäljennös.

VALTIONEUVOSTO

OPETUSMINISTERIÖ

Helsingissä,

21 päivänä heinäkuuta 1930.

N:o 1881.

Kouluhallitukselle ja Tuomiokapitu-

leille sekä kreikkalais-katoliselle

Kirkollishallitukselle.      

  Opetusministeriön tietoon on tullut, että eräillä paikkakunnilla on viime aikoina harjoitettu räikeätä, valtionvastaista kiihoitusta lasten ja varhaisnuorison keskuudessa. Tämä kiihoitus on pukeutunut erityisesti uskontoa ja siveellisyyttä repivien käsitysten istuttamisen muotoihin. Eräs virallisen tutkimuksen alaiseksi joutunut tapaus on osoittanut, että kommunistista valtio- ja maanpetoksellista kiihoitusta on tässä muodossa jatkunut viime päiviin asti. Tämän johdosta Opetusministeriö kiinnittää kaikkien sen alaisten viranomaisten huomiota puheenaolevaan kiihoitustyöhön, kehoittaen heitä tarkalleen seuraamaan sitä sekä, missä tietoa on yksityisistä tapauksista, ryhtymään kaikkiin välttämättömiin toimiin sellaisen ehkäisemiseksi. Kansakouluntarkastajien tulee, niin pian kuin heillä on tietoa koulunuorisoon mahdollisesti suunnatusta kommunistisesta kiihoituksesta, joko itse viipymättä toimittaa tutkimus asiassa tahi sellaisen toimittamiseksi vedota järjestysviranomaisten apuun. Samoin on kirkollisten viranomaisten tällaisissa tapauksissa heti käännyttävä järjestysviranomaisten puoleen saadaksensa heiltä tarpeellista apua kommunistisen kiihoituksen lopettamiseksi. Jokaisesta ilmitulleesta tapauksesta on sitä paitsi viipymättä tehtävä asianmukainen ilmoitus suoraan Opetusministeriölle.

M i n i s t e r i   Paavo Virkkunen.

Vanhempi hallitussihteeri Antti Inkinen.

Jäljennöksen oikeaksi todistan: Helsingissä,

Kouluhallituksessa, heinäkuun 28 päivänä 1930.

Aino Suppanen.

</div>

Lähde
 Kansallisarkistossa oleva kouluhallituksen kansanopetusosaston II arkiston sidos Dc:1 kiertokirjeet 1929–1933.

Kouluhallituksen kiertokirjeet